**แบบฟอร์มการเขียนแบบถอดประสบการณ์การเรียนรู้ ด้านประเด็นความรู้เทคนิคการเรียน การสอนที่เน้นผู้เรียนเป็นสำคัญ**

**1. ชื่อ-สกุล ผู้เล่าเรื่อง**  ดร.สำนวน คุณพล หน่วยงาน โรงเรียนสาธิตแห่งมหาวิทยาลัยรังสิต

**2. ชื่อ-สกุล ผู้บันทึก** ดร.สุพัตรา ประดับพงศ์ คณะวิชา คณะศึกษาศาสตร์ มหาวิทยาลัยรังสิต

**3. บทบาท หน้าที่และความรับผิดชอบของผู้เล่าเรื่อง**

สำนวน คุณพล สำเร็จการศึกษาจากหลักสูตรศึกษาศาสตรดุษฎีบัณฑิต สาขาวิชาการศึกษา คณะศึกษาศาสตร์ มหาวิทยาลัยรังสิต ปัจจุบันดำรงตำแหน่ง ผู้ช่วยหัวหน้าหมวดวิชาคณิตศาสตร์ (Assistant Head of Mathematics) ครูประจำชั้นและครูผู้สอนประจำวิชาคณิตศาสตร์ โรงเรียนสาธิตแห่งมหาวิทยาลัยรังสิต

**4. เรื่องที่เล่า**

การพัฒนาทักษะการคิดวิเคราะห์ในการเรียนรู้วิชาคณิตศาสตร์ของนักเรียนระดับชั้นประถมศึกษาปีที 6

**5. ความเป็นมาของเรื่องที่เล่า**

คณิตศาสตร์เป็นวิชาหนึ่งที่ผู้เรียนจะต้องใช้ทักษะการคิด และเป็นพื้นฐานในการศึกษาวิชาต่างๆ จึงมีบทบาทสำคัญต่อการพัฒนาความคิดและการดำรงชีวิตของมนุษย์ และพัฒนาให้เป็นมนุษย์ที่มีความสมดุลทั้งทางร่างกาย จิตใจ สติปัญญา และอารมณ์ แต่ที่ผ่านมานักเรียนไทยทำคะแนนวิชาคณิตศาสตร์ในโครงการ PISA และโครงการ TIMSS รวมทั้งคะแนนสอบ ONET ในระดับที่ค่อนข้างต่ำ ทั้งนี้อาจเป็นผลมาจากการจัดการเรียนการสอนที่เน้นการถ่ายทอดความรู้จากครูเป็นส่วนใหญ่ โดยมิได้ให้ความสำคัญกับการจัดกิจกรรมการเรียนรู้ ดังนั้นการวัดผลจึงเป็นการวัดความจำ ขาดการเชื่อมโยงกับการแก้ปัญหาที่เกิดขึ้นจริงในสังคม

**6. วิธีการ/ขั้นตอน หรือกระบวนการที่ทำให้งานนั้นประสบความสำเร็จ เทคนิคหรือกลยุทธ์ที่ใช้ ผู้มีส่วนร่วม อุปสรรคหรือปัญหาในการทำงาน และแนวทางการแก้ไข**

ในการจัดการเรียนรู้ที่เน้นผู้เรียนเป็นสำคัญและมุ่งพัฒนาทักษะการคิดวิเคราะห์ของนักเรียนในวิชาคณิตศาสตร์นั้น ครูผู้สอนได้ใช้กระบวนการจัดการเรียนรู้โดยบูรณาการการเรียนรู้แบบร่วมมือและการเรียนรู้โดยใช้กรณีศึกษา ซึ่งประกอบด้วย 4 ขั้นตอน ดังนี้ 1) ขั้นทบทวนความรู้ 2) ขั้นเสนอกรณีศึกษา 3) ขั้นวิเคราะห์กรณีศึกษาผ่านการเรียนรู้ร่วมกัน และ 4) ขั้นสรุปและนำความรู้ไปใช้ ครูผู้สอนได้แบ่งนักเรียนเป็นกลุ่มย่อย กลุ่มละ4-5 คน ประกอบด้วยผู้เรียนที่มีผลการเรียนในระดับสูง ปานกลางและต่ำ ร่วมกันศึกษาวิเคราะห์กรณีศึกษาที่มีเนื้อหาเกี่ยวกับทางคณิตศาสตร์ ทำให้นักเรียนได้มีโอกาสฝึกทักษะการคิดวิเคราะห์ทั้ง 5 ด้านอย่างเป็นระบบ ได้แก่ Matching, Classifying, Analyzing Errors, Generalizing, and Specifying การจัดการเรียนรู้แบบนี้จะประสบความสำเร็จเมื่อครูทำความเข้าใจเกี่ยวกับแนวคิดหรือหลักการการจัดการเรียนรู้โดยใช้กระบวนการเรียนรู้แบบร่วมมือและการเรียนรู้โดยใช้กรณีศึกษาอย่างถ่องแท้ และยังต้องเตรียมนักเรียนให้มีความพร้อมในการเรียนรู้อีกด้วย

**7. ผลลัพธ์หรือความสำเร็จที่เกิดขึ้น และสิ่งที่ผู้เล่าเรื่องที่ได้เรียนรู้จากประสบการณ์ดังกล่าว**

นักเรียนมีพัฒนาการทักษะการคิดวิเคราะห์สูงขึ้นอย่างต่อเนื่อง นักเรียนมีผลสัมฤทธิ์ทางคณิตศาสตร์ที่สูงขึ้น นอกจากนี้ นักเรียนยังมีความสนใจและกระตือรือร้นที่จะเรียนรู้ มีปฏิสัมพันธ์ในการทำงานกลุ่ม ทำให้ มีความสุขในการเรียน และมุ่งสู่ความสำเร็จร่วมกัน